**НИЙГМИЙН ДААТГАЛЫН ҮНДЭСНИЙ ЗӨВЛӨЛИЙН**

**2017 ОНЫ ҮЙЛ АЖИЛЛАГААНЫ ТАЙЛАН**

**АГУУЛГА**

1. **Нийгмийн даатгалын талаарх төрийн бодлого, хууль тогтоомжийг хэрэгжүүлэхтэй холбоотой ажлын хүрээнд**
	1. **Нийгмийн даатгалын тухай хуулиудыг хэрэгжүүлэх чиглэлээр**
	2. **Засгийн газраас гаргасан тогтоол шийдвэрийг хэрэгжүүлэх чиглэлээр**
	3. **Нийгмийн даатгалын Үндэсний зөвлөлийн тогтоолыг хэрэгжүүлэх чиглэлээр**
2. **Нийгмийн даатгалын сангийн төсөв, төсвийн гүйцэтгэл**
	1. **Нийгмийн даатгалын сангийн батлагдсан төсөв**
	2. **Нийгмийн даатгалын сангийн төсвийн гүйцэтгэл**
		1. **Нийгмийн даатгалын сангийн орлого**
		2. **Нийгмийн даатгалын сангийн зарцуулалт**
	3. **Нийгмийн даатгалын хамралт**
3. **Нийгмийн даатгалын сангаас үзүүлж буй тэтгэвэр, тэтгэмж, тусламж үйлчилгээ**
	1. **Тэтгэврийн даатгалын сан**
	2. **Тэтгэмжийн даатгалын сан**
	3. **ҮОМШӨ-ний даатгалын сан**
	4. **Ажилгүйдлийн даатгалын сан**
	5. **Эрүүл мэндийн даатгалын сан**
	6. **Үйл ажиллагаа, хөрөнгө оруулалт**
4. **Эрүүл мэнд, нийгмийн датгалын байгууллагын тогтолцоо, үйл ажиллагаа**
	1. **Эрүүл мэнд, нийгмийн даатгалын байгууллагын бүтэц, зохион байгуулалт**
	2. **Хүний нөөц**
	3. **Сургалт, сурталчилгаа, олон нийттэй харилцах**
	4. **Түншлэл, хамтын ажиллагаа**
	5. **Лавлах үйлчилгээний талаар**
	6. **Хяналт, шалгалтын үр дүн**
	7. **Эмнэлэг хөдөлмөрийн магадлалын чиглэлээр**
	8. **Мэдээлэл, технологийн үйл ажиллагаа**
5. **Нийгмийн даатгалын салбарын бодлого, үйл ажиллагааны үр нөлөө**
6. **Цаашид тавих зорилт, хэрэгжүүлэх арга хэмжээ**

**ТОВЧИЛСОН ҮГИЙН ТАЙЛБАР**

МУ Монгол Улс

УИХ Улсын Их Хурал

БХ Байнгын Хороо

ЗГ Засгийн газар

ДНБ Дотоодын нийт бүтээгдэхүүн

НД Нийгмийн даатгал

НДС Нийгмийн даатгалын сан

НДҮЗ Нийгмийн даатгалын Үндэсний зөвлөл

ЭМДС Эрүүл мэндийн даатгалын сан

ҮОМШӨ Үйлдвэрлэлийн осол, мэргэжлээс шалтгаалсан өвчин

ХХТАО Хөдөлмөрийн хөлс,түүнтэй адилтгах орлого

ХХДХ Хөдөлмөрийн хөлсний доод хэмжээ

ЭМНДЕГ Эрүүл мэнд, нийгмийн даатгалын ерөнхий газар

ААНБ Аж ахуйн нэгж, байгууллага

БНУУ Бүгд Найрамдах Унгар Улс

БНСУ Бүгд Найрамдах Солонгос Улс

ОХУ Оросын Холбооны Улс

**ХҮСНЭГТИЙН ЖАГСААЛТ**

Хүснэгт 1. Эрүүл мэндийн даатгалын 2017 оны шимтгэлийн хувь, хэмжээ

Хүснэгт 2. Нийгмийн даатгалын сангийн орлогын биелэлт

Хүснэгт 3. Нийгмийн даатгалын сангийн 2017 оны зарлагын гүйцэтгэл

Хүснэгт 4. Нийгмийн даатгалын сангийн 2017 оны зарцуулсан хөрөнгө болон үйлчлүүлсэн хүний тоо

Хүснэгт 5. Тэтгэвэр авагчдын тоо, зарцуулсан хөрөнгө

Хүснэгт 6. Тэтгэмж авагчдын тоо, зарцуулсан хөрөнгө

Хүснэгт 7. Тэтгэвэр, тэтгэмж, төлбөр авагчдын тоо, зарцуулсан хөрөнгө

Хүснэгт 8. НД-ын салбарын ажилтнуудын бүтэц

Хүснэгт 9. Зөрчлийг тогтоосон байдал

**ГРАФИКИЙН ЖАГСААЛТ**

График 1. Нийгмийн даатгалын сангийн төсөв

График 2. Нийгмийн даатгалын сангийн орлогын бүтэц

График 3. Нийгмийн даатгалын үйлчилгээ авагчдын тоо

График 4. Нийгмийн даатгалын хамралт

График 5. Тэтгэвэр авагчдын бүтэц

График 6. Тэтгэврийн доод болон дундаж хэмжээ

График 7. Тэтгэмжийн даатгалын сангийн орлого, зарлага

График 8. ҮОМШӨ-ний даатгалын сангийн орлого, зарлага

График 9. Ажилгүйдлийн даатгалын сангийн орлого, зарлага

График 10. Ажилгүйдлийн тэтгэмж авагчдын тоо, зарцуулсан хөрөнгө

График 11. Эрүүл мэндийн даатгалын орлого, зарлага

График 12. Эрүүл мэндийн даатгалын сангийн зардлын бүтэц

График 13. Даатгуулагчийн шимтгэлийн орлого, зарлага, хамралтын хувийн жин

График 14. Нийгмийн даатгалын байгууллагын үйл ажиллагааны зардал

График 15. Эрүүл мэнд, нийгмийн даатгалын байгууллагын бүтэц, зохион байгуулалтын бүдүүвч

1. **НИЙГМИЙН ДААТГАЛЫН ТАЛААРХ ТӨРИЙН БОДЛОГО, ХУУЛЬ ТОГТООМЖИЙГ ХЭРЭГЖҮҮЛЭХТЭЙ ХОЛБООТОЙ АЖЛЫН ХҮРЭЭНД**

Нийгмийн даатгалын Үндэсний зөвлөл нь төрийн үйл ажиллагааны үндсэн зарчмыг удирдлага болгож, Нийгмийн даатгалын тухай хуульд заасан бүрэн эрх болон Улсын Их Хурлын Байнгын Хорооноос баталсан Нийгмийн даатгалын Үндэсний зөвлөлийн дүрмээр хүлээсэн чиг үүргийн хүрээнд нийгмийн даатгалын талаарх төрийн бодлого, хууль тогтоомжийг хэрэгжүүлэхтэй холбоотойгоор 2017 онд 11 удаа хуралдаж, 25 тогтоол шийдвэрийг баталж, дүрэм, журам, заавар боловсруулан, нийгмийн даатгалын салбарыг нэгдсэн удирдлагаар ханган ажиллалаа.

**1.1. Нийгмийн даатгалын хуулиудыг хэрэгжүүлэх чиглэлээр**

* УИХ-аас 2017 оны 02 дугаар сарын 02-ны өдөр “Нийгмийн даатгалын сангаас олгох тэтгэвэр, тэтгэмжийн тухай хууль”-д нэмэлт, өөрчлөлт оруулж, малчнаар ажиллаж тэтгэврийн даатгалын шимтгэл төлсөн даатгуулагчийн өндөр насны тэтгэврийн насыг 5 жилээр наашлуулахаар шийдвэрлэсэн. 2018 оны 01 дүгээр сарын 01-ээс эхлэн хэрэгжиж байгаа энэ хуулийн дагуу нийт 20-иос доошгүй жил, үүнээс 15-аас доошгүй жил малчнаар ажиллаж, тэтгэврийн даатгалын шимтгэл төлсөн 55 нас хүрсэн эрэгтэй, нийт 20-иос доошгүй жил, үүнээс 12 жил 6 сараас доошгүй жил нь малчнаар ажиллаж, шимтгэл төлсөн 50 нас хүрсэн эмэгтэйчүүд өндөр насны тэтгэвэрт гарах боломжтой болов. 2018 онд 13.5 мянган малчин өндөр насны тэтгэвэр тогтоолгож, тэдний тэтгэвэрт 44.6 тэрбум төгрөг зарцуулахаар тооцоо гарсан.

# Нийгмийн даатгалын сангаас олгох тэтгэвэр, тэтгэмжийн тухай хуульд нэмэлт, өөрчлөлт оруулах тухай хуулийн дагуу малчдын тэтгэврийн насыг 5 жилээр наашлуулсан.

* УИХ-аас 2017 оны 02 дугаар сарын 02-ны өдөр баталсан “Малчин, хувиараа хөдөлмөр эрхлэгчдийн тэтгэврийн даатгалын шимтгэлийг нөхөн төлүүлэх тухай хууль”-иар тэтгэврийн даатгалын шимтгэлээ тухайн хугацаанд нь төлж чадаагүй малчин, хувиараа хөдөлмөр эрхлэгчийн тэтгэврийн даатгалын шимтгэлийг нэг удаа нөхөн төлүүлэхтэй холбогдсон харилцааг зохицуулсан. Энэ хууль хэрэгжсэнээр 28.2 мянган малчин, 20.0 мянган хувиараа хөдөлмөр эрхлэгч хамрагдаж, тэтгэврийн даатгалд 34.4 тэрбум төгрөг төлөгдсөнөөр 29.6 мянган иргэн шинээр тэтгэвэр тогтоолгон, тэдний тэтгэвэрт 48.2 тэрбум төгрөг зарцуулах урьдчилсан тооцоо хийгдээд байгаа ба УИХ-аас энэхүү хуулийн хэрэгжилтийг 2019 оны 01 дүгээр сарын 01-ний өдрийг хүртэл хойшлуулахаар шийдвэрлэсэн.

# Малчин, хувиараа хөдөлмөр эрхлэгчдийн тэтгэврийн даатгалын шимтгэлийг нөхөн төлүүлэх тухай шинэ хууль батлагдсан.

* Нийгмийн даатгалын ерөнхий хуулийн төсөл, дагалдах хуулийн төслүүдийг УИХ-аар хэлэлцүүлэхээр өргөн барьсан. Уг хуульд нэр томьёоны найруулгыг залруулж, бусад салбарын хуулиар зохицуулж байсан, хуульд огт тусгагдаагүй болон шинэчлэн батлагдсан зарим хуулийн харилцааг тус хуулиар зохицуулах, хамрах хүрээг нэмэгдүүлэх, нийгмийн даатгалын мэдээллийн сан, нийгмийн даатгалын сангийн чөлөөт үлдэгдлийг санхүүгийн хэрэгсэлд хөрөнгө оруулах менежмент зэрэг олон асуудлыг тусгасан.

# Нийгмийн даатгалын ерөнхий хуулийн төслийг боловсруулах ажлын хэсэгт оролцсон.

* 1. **Засгийн газраас гаргасан тогтоол шийдвэрийг хэрэгжүүлэх чиглэлээр**
* Монгол Улсын Засгийн газрын 2016-2020 оны үйл ажиллагааны хөтөлбөрт тусгагдсан тэтгэврийн зээлийн хүүг үе шаттайгаар бууруулах зорилтын хүрээнд тэтгэвэр авагчдад 6 хүртэлх сарын тэтгэвэртэй тэнцэх хэмжээний зээлийг 18 хувийн хүүтэй байсныг 15 хувийн хүүтэй болгож, 2017 оны 01 дүгээр сарын 16-ны өдрөөс олгож эхэлсэн. Энэ ажлын хүрээнд 2017 онд нийт  99163 тэтгэвэр авагч 79.3 тэрбум төгрөгийн зээлийг авч, 1.3 тэрбум төгрөгийн зээлийн хүүгийн дарамтаас чөлөөлөгдсөн.

# Өндөр насны тэтгэврийн зээлийн хүүг 15 хувь хүртэл бууруулсан.

* ЭМНДЕГ-ын даргын 2017 оны А/35 дугаар тушаалаар “Тэтгэвэр урьдчилан олгох журам”-ыг баталж, Нийгмийн даатгалын сангаас тахир дутуу болон тэжээгчээ алдсаны тэтгэвэр авч буй иргэд, цэргийн хөдөлмөрийн чадвараа түр алдсан болон тэжээгчээ алдсаны тэтгэвэр авагчдад 2017 оны 03 дугаар сарын 01-ний өдрөөс эхлэн 3 хүртэлх сарын тэтгэврийн 50 хувийг ямар нэгэн шимтгэл, хүүгүйгээр урьдчилан авах боломжийг бүрдүүлснээр 100143 тахир дутуу болон тэжээгчээ алдсаны тэтгэвэр авагчид тэтгэврээ ямар нэгэн хүү, шимтгэлгүйгээр урьдчилан авах боломжтой болсон. Журам хэрэгжиж эхэлсэнээс хойш нийт 145 тэтгэвэр авагчид 80.5 сая төгрөгийн тэтгэврийг урьдчилан олгоод байгаагаас хөдөө орон нутгийн 111 тэтгэвэр авагчдад 65.8 сая төгрөгийн, нийслэл /дүүрэг/-ийн 34 тэтгэвэр авагчид 14.4 сая төгрөгийн тэтгэврийг тус тус урьдчилан олгосон.

# Тахир дутуу болон тэжээгчээ алдсаны тэтгэвэр авагчид тэтгэврээ хүү шимтгэлгүйгээр урьдчилан авдаг болсон.

* ЗГ-ын 2017 оны 251 дүгээр тогтоолын дагуу даатгуулагчийн нийгмийн даатгалын шимтгэл төлөх сарын хөдөлмөрийн хөлс, түүнтэй адилтгах орлогын дээд хэмжээг Засгийн газар, Хөдөлмөр, нийгмийн зөвшлийн гурван талт Үндэсний хорооноос баталсан сарын хөдөлмөрийн хөлсний доод хэмжээг 10 дахин нэмэгдүүлсэнтэй тэнцүү байхаар шийдвэрлэснийг 2017 оны 09 дүгээр сарын 01-ний өдрөөс эхлэн мөрдөж байна. Ингэснээр даатгуулагчид нийгмийн даатгалын сангаас олгох тэтгэвэр, тэтгэмж болон цэргийн албан хаагчийн тэтгэвэр тогтоох сарын хөдөлмөрийн хөлс, түүнтэй адилтгах орлогын дээд хэмжээг 2 400 000 төгрөгөөр тооцохоор болсон.

*Даатгуулагчийн нийгмийн даатгалын шимтгэл төлөх сарын хөдөлмөрийн хөлс, түүнтэй адилтгах орлогын дээд хэмжээг 2 400 000 төгрөг байхаар шийдвэрлэсэн.*

* ЗГ-ын 2017 оны 01 дүгээр сарын 18-ны өдрийн “Тогтоолд өөрчлөлт оруулах тухай” 17 дугаар тогтоолоор тэтгэмжийн даатгалд ажил олгогчийн төлөх шимтгэлийн хувь хэмжээг 0.8 хувиас 1.0 хувь болгон нэмэгдүүлж, Засгийн газрын 2018 оны 142 дугаар тогтоолоор баталсан шимтгэл төлөх, ажил олгогчийн жагсаалтын дагуу үйлдвэрлэлийн осол, мэргэжлээс шалтгаалсан өвчний даатгалын шимтгэлийн хувь хэмжээг тус бүр 0.2 хувиар бууруулсан. Нийгмийн даатгалын төв, орон нутгийн байгууллагууд энэхүү тогтоолыг хэрэгжүүлж ажилласнаар 2017 оны байдлаар тэтгэмжийн даатгалын санд 112.7 тэрбум төгрөг төвлөрсөн бөгөөд энэ нь 2016 оны мөн үетэй харьцуулахад 25.8 тэрбум төгрөгөөр өссөн.

Шимтгэлийн хувь хэмжээг 0.2 хувиар өөрчилсөн.

* Засгийн газрын “Эрүүл мэндийн даатгалын 2017 оны шимтгэлийн хувь, хэмжээг тогтоох тухай” 2016 оны 197 дугаар тогтоолын дагуу төв, орон нутгийн байгууллагуудад чиглэл хүргүүлэн хэрэгжилтэд хяналт тавин, мэргэжил арга зүйгээр ханган ажилласан.

# Эрүүл мэндийн даатгалын шимтгэлийн хувь, хэмжээг Засгийн газраар батлуулсан.

Эрүүл мэндийн даатгалын 2017 оны шимтгэлийн хувь, хэмжээ

Хүснэгт 1.

|  |  |  |  |
| --- | --- | --- | --- |
| № | Даатгуулагчдын төрөл | Шимтгэлийн 2017оны хэмжээ | Төлөх хугацаа |
| 1 | Аж ахуйн нэгж, байгууллагын ажилтан | ХХТАО-ын 4-өөс доошгүй хувиар, үүнээс ажил олгогч 2 хувь, ажилтан 2 хувь | Сар бүр |
| 2 | 0-18 насны хүүхэд | 2400 төгрөг /ХХДХ-ний 1%/ | Хагас, эсхүл бүтэн жилээр |
| 3 | Их, дээд сургууль, коллеж, мэргэжлийн сургалт-үйлдвэрлэлийн төвийн суралцагч  |
| 4 | Хувиараа хөдөлмөр эрхлэгч иргэн, малчин, тодорхой хөдөлмөр эрхлээгүй иргэн | 4800 төгрөг/ХХДХ-ний 2%/ | Хагас, эсхүл бүтэн жилээр |
| 5 | Төрөөс шимтгэлийг нь хариуцан төлөх иргэн | 4800 төгрөг/ХХДХ-ний 2%/ | Сар бүр  |

**1.3. Нийгмийн даатгалын Үндэсний зөвлөлийн тогтоолыг хэрэгжүүлэх чиглэлээр**

* Нийгмийн даатгалын Үндэсний зөвлөлийн 2017 оны 06 дугаар тогтоолоор “Үйлдвэрлэлийн осол, мэргэжлээс шалтгаалсан өвчний даатгалын сангаас санхүүжих сувиллыг сонгон шалгаруулах журам” болон “Үйлдвэрлэлийн осол, мэргэжлээс шалтгаалсан өвчний даатгалын сангаас санхүүжих орны дээд хязгаар, жилд сувилах даатгуулагчийн тоо, нийт ор хоног”-ийг тус тус баталсан. Уг тогтоолын дагуу үйлдвэрлэлийн осол, мэргэжлээс шалтгаалсан өвчний даатгалын сангаас санхүүжих нэг ор хоногийн зардлын хэмжээг 30 000 төгрөг байхаар тогтоосон.

*Үйлдвэрлэлийн осол, мэргэжлээс шалтгаалсан өвчний даатгалын сангаас санхүүжих сувиллын нэг ор хоногийн зардлын хэмжээг 30 000 төгрөг байхаар тогтоосон.*

* Нийгмийн даатгалын Үндэсний зөвлөлийн 2017 оны 10 дугаар тогтоолоор “Үйлдвэрлэлийн осол, мэргэжлээс шалтгаалсан өвчнөөс урьдчилсан сэргийлэх арга хэмжээний зардлыг санхүүжүүлэх журам”-ыг шинэчлэн баталсан. Үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэх сургалт, сурталчилгааны ажлыг зохион байгуулахтай холбоотой зардлын хэмжээ, санхүүжилт, төсвийн зарцуулалтыг тайлагнах, хяналт тавих харилцааг энэхүү журмаар зохицуулахаар тогтоосон.

*"Үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэх арга хэмжээний зардлыг санхүүжүүлэх журамтай болсон.*

* Нийгмийн даатгалын тухай хуулийн 11 дүгээр зүйлийн 5-д “Хуримтлалын сангаас арилжааны банкинд байршуулах хөрөнгийн хэмжээг санхүүгийн болон нийгмийн хамгааллын асуудал эрхэлсэн Засгийн газрын гишүүн, Монголбанк, Нийгмийн даатгалын Үндэсний зөвлөл хамтран тогтооно” гэсэн заалтыг хэрэгжүүлэх зорилгоор Нийгмийн даатгалын Үндэсний зөвлөлийн 2017 оны 12 дугаар тогтоолоор нийгмийн даатгалын сангийн мөнгөн хөрөнгийн чөлөөт үлдэгдлээс 2017 онд арилжааны банкуудад байршуулах хөрөнгийн хэмжээг 740.0 тэрбум төгрөг байхаар тогтоосон.

# Нийгмийн даатгалын сангийн чөлөөт үлдэгдлийг арилжааны банкуудад байршуулах дээд хэмжээг 740.0 тэрбум төгрөгөөр тогтоосон.

*Үйлдвэрлэлийн осол, мэргэжлээс шалтгаалсан өвчний даатгалын сангаас санхүүжих сувиллын нэр, орны тоо, төсвийн хуваарийг шинэчлэн баталсан.*

* Нийгмийн даатгалын Үндэсний зөвлөлийн 2017 оны 21 дүгээр тогтоолоор “Үйлдвэрлэлийн осол, мэргэжлээс шалтгаалсан өвчний даатгалын сангаас санхүүжих сувиллын нэр, орны тоо”, “Үйлдвэрлэлийн осол, мэргэжлээс шалтгаалсан өвчний даатгалын сангаас сувиллуудад олгох төсвийн нарийвчилсан хуваарь”-ийг тус тус баталж, 2017 оны 11 дүгээр сарын 01-ний өдрөөс эхлэн мөрдөхөөр шийдвэрлэсэн.
* Нийгмийн даатгалын Үндэсний зөвлөлийн 2017 оны 24 дүгээр тогтоолоор Нийгмийн даатгалын төлөөлөгч ажиллуулах журмыг шинэчлэн баталж, 2018 оны 01 дүгээр сарын 01-ний өдрөөс эхлэн мөрдөн ажиллаж байна. Энэ журмын дагуу 2018 оны 02 дугаар сараас нийгмийн даатгалын 60 төлөөлөгчийг ажиллуулахаар төлөвлөн, тэдний цалин хөлсний зардалд 217.7 сая төгрөгийг нийгмийн даатгалын сангийн үйл ажиллагааны зардлын төсөвт тусгасан.

*Нийгмийн даатгалын төлөөлөгч ажиллуулахаар болсон.*

* Нийгмийн даатгалын Үндэсний зөвлөлийн 2017 оны 25 дугаар тогтоолоор Тэтгэвэр авах дундаж хугацааны илэрхийлэл тогтоох тухай тогтоолыг баталсан. Уг тогтоолоор 2016, 2017, 2018 онд өндөр насны тэтгэвэр тогтоолгох эмэгтэй даатгуулагчдын хувьд тэтгэвэр бодоход баримтлах тэтгэвэр авах дундаж хугацааны илэрхийлэл (K)-ийг 22 жил 6 сараар тогтоосон.

*Тэтгэвэр авах дундаж хугацааны илэрхийлэл (K)-ийг 22,6 жилээр тогтоосон.*

* Нийгмийн даатгалын Үндэсний зөвлөлийн “Томуу, томуу төст өвчлөлөөр өвчилсөн 5 хүртэлх насны хүүхдийн ууж хэрэглэх эмийн үнэд хөнгөлөлт үзүүлэх тухай” 2017 оны 01 дүгээр тогтоолоор дээрх өвчний үед ууж, хэрэглэх 10 ерөнхий нэршлийн 30 эм, бэлдмэлийн үнийг 2017 оны 01 дүгээр сараас 03 дугаар сарын 01-ний өдрийг хүртэлх хугацаанд эрүүл мэндийн даатгалын сангаас 100 хувиар үнийн хөнгөлөлт үзүүлэхээр шийдвэрлэсэн.

# Томуу, томуу төст өвчлөлөөр өвчилсөн 5 хүртэлх насны хүүхдийн ууж хэрэглэх эмийн үнэд хөнгөлөлт үзүүлсэн.

* Нийгмийн даатгалын Үндэсний зөвлөлийн “Төлбөрийн хэмжээ, жагсаалт, өртгийн жин, журам баталсан 2016 оны 19 дүгээр тогтоолд нэмэлт оруулах тухай” 2017 оны 03 дугаар сарын 21-ны өдрийн 04 дүгээр тогтоолоор эрүүл мэндийн даатгалын сангаас санхүүжүүлэх хувийн хэвшлийн эмнэлгийн тоог нэмэгдүүлж иргэдэд мэс заслын тусламж, үйлчилгээг хугацаа алдалгүй шуурхай үзүүлэх боломжийг бүрдүүлэн ажилласан.

# Эрүүл мэндийн даатгалын сангаас санхүүжүүлэх эмнэлгийн тоог нэмэгдүүлсэн.

# Эрүүл мэндийн даатгалын сангаас зардлын төлбөрийг нь хариуцах тусламж, үйлчилгээ үзүүлэх эрүүл мэндийн байгууллагыг сонгон шалгаруулах журамд нэмэлт, өөрчлөлт оруулсан.

* Нийгмийн даатгалын Үндэсний зөвлөлийн “Эрүүл мэндийн даатгалын сангаас зардлын төлбөрийг нь хариуцах тусламж, үйлчилгээ үзүүлэх эрүүл мэндийн байгууллагыг сонгон шалгаруулах журамд нэмэлт, өөрчлөлт оруулах тухай” 2017 оны 03 дугаар сарын 21-ны өдрийн 07 дугаар тогтоолоор оношилгоо шинжилгээний тусламж, үйлчилгээ үзүүлэх лабораторийг сонгон шалгаруулахад тавигдах шаардлагыг батлуулан, энэ тогтоол болон ЭМНДЕГ-ын даргын 2017 оны “Эрүүл мэндийн даатгалын сангаас зардлын төлбөрийг нь хариуцан оношилгоо, шинжилгээ хийх лаборатори сонгон шалгаруулах ажлын хэсэг байгуулах тухай” 57 дугаар тушаал, “Элэгний С вирусийн ачаалал тоолох лабораториудыг сонгон шалгаруулах шалгуур үзүүлэлт батлах тухай” 81 дүгээр тушаалын дагуу элэгний С вирусийн идэвхжил тодорхойлох лабораторийн сонгон шалгаруулалтыг зохион байгуулж, сонгон шалгаруулалтад тэнцсэн 22 лабораторитой даатгалын гэрээ байгуулан хэрэгжилтийг ханган ажилласан.
* Нийгмийн даатгалын Үндэсний зөвлөлийн “Эрүүл мэндийн даатгалын сангийн зарлагын 2017 оны төсвийн хуваарийг өөрчлөн батлах тухай” 2017 оны 03 дугаар сарын 21-ны өдрийн 08 дугаар тогтоолын дагуу төсвийн хуваарьт өөрчлөлт оруулан, төсвийн хуваарийг төв, орон нутгийн эрүүл мэнд, нийгмийн даатгалын хэлтсүүдэд хүргүүлэн, хяналт тавин мэргэжил, арга зүйгээр ханган ажилласан.

# Эрүүл мэндийн даатгалын сангийн зарлагын 2017 оны төсвийн хуваарийг өөрчлөн баталсан.

* Нийгмийн даатгалын Үндэсний зөвлөлийн “Элэгний С вирусийн идэвхжил тодорхойлох шинжилгээний зардлын даатгалын сангаас төлөх төлбөрийн дээд хязгаарыг тогтоох тухай” 2017 оны 03 дугаар сарын 21-ны өдрийн 09 дүгээр тогтоолоор элэгний С вирусийн идэвхжил тодорхойлох шинжилгээнд эрүүл мэндийн даатгалын сангаас төлөх нэг удаагийн зардлын төлбөрийн дээд хязгаарыг нэг даатгуулагчид 80 000-120 000 төгрөг байхаар тогтоож, 2 хүртэлх шинжилгээний зардлыг даатгалын сангаас хариуцан санхүүжүүлсэн.

# Элэгний С вирусийн идэвхжил тодорхойлох шинжилгээнд эрүүл мэндийн даатгалын сангаас төлөх нэг удаагийн зардлын төлбөрийн дээд хязгаарыг нэг даатгуулагчид 80 000-120 000 төгрөг байхаар тогтоосон.

* Нийгмийн даатгалын Үндэсний зөвлөлийн “Даатгуулагчийг урьдчилан сэргийлэх, эрт илрүүлэх үзлэг, оношилгоо, шинжилгээнд хамруулах журам”-ыг 2017 оны 05 дугаар сарын 04-ны өдрийн 11 дүгээр тогтоолоор баталж, 40-65 насны 515.6 мянган даатгуулагчийг элэгний В, С вирусийг илрүүлэх шинжилгээнд хамруулан, нэг даатгуулагчийн шинжилгээний зардлыг 2 800 төгрөгөөр тогтоож, нийт 1.5 тэрбум төгрөгийг эрүүл мэндийн даатгалын сангаас хариуцан санхүүжүүлэхээр шийдвэрлэсэн. ЭМНДЕГ-ын даргын “Даатгуулагчид урьдчилан сэргийлэх, эрт илрүүлэх үзлэг, оношилгоо, шинжилгээний тусламж, үйлчилгээ үзүүлэх эрүүл мэндийн байгууллагыг сонгон шалгаруулах ажлын хэсэг байгуулах тухай” 2017 оны 120 дугаар тушаалын дагуу дээрх тусламж, үйлчилгээг үзүүлэх эрүүл мэндийн 77 байгууллагыг сонгон шалгаруулсан.

# Даатгуулагчийг урьдчилан сэргийлэх, эрт илрүүлэх үзлэг, оношилгоо, шинжилгээнд хамруулах журмыг баталсан.

Сонгон шалгаруулалтад тэнцсэн нийслэлийн 32, орон нутгийн 45 эрүүл мэндийн байгууллагатай даатгалын гэрээ байгуулан 40, 45, 50, 55, 60, 65 настай даатгуулагч 3 багцаас 1 багцыг өөрөө сонгож, оношилгоо, шинжилгээний зардалд нэг даатгуулагчид эрүүл мэндийн даатгалын сангаас 50.0 мянган төгрөг зарцуулсан.

**2. НИЙГМИЙН ДААТГАЛЫН САНГИЙН ТӨСӨВ, ТӨСВИЙН ГҮЙЦЭТГЭЛ**

**2.1. Нийгмийн даатгалын сангийн батлагдсан төсөв**

Нийгмийн даатгалын сангийн 2017 оны төсвийн тухай хуулиар Нийгмийн даатгалын санд төвлөрүүлэх нийт орлогын хэмжээг 2,038.2 тэрбум төгрөг, үүнээс: нийгмийн даатгалын шимтгэлийн орлого 1,467.9 тэрбум, улсын төсвөөс олгох санхүүгийн дэмжлэгийг 570.2 тэрбум төгрөгөөр баталсан. Мөн хуулиар төсвийн нийт зарлага 1,907.5 тэрбум төгрөг, үүнээс: тэтгэвэр, тэтгэмж, тусламж, үйлчилгээний зардалд 1,886.17 тэрбум, нийгмийн даатгалын байгууллагын үйл ажиллагааны зардалд 21.3 тэрбум төгрөг зарцуулахаар баталсан.

Нийгмийн даатгалын сангийн төсөв /тэрбум төгрөг/

График 1.

**2.2. Нийгмийн даатгалын сангийн төсвийн гүйцэтгэл**

**2.2.1. Нийгмийн даатгалын сангийн орлого**

Нийгмийн даатгалын санд 2017 оны жилийн эцсийн байдлаар нийт 1,467.9 тэрбум төгрөг төвлөрүүлэхээс 1,546.0 тэрбум төгрөгийг төвлөрүүлж орлогын төлөвлөгөөг 105.3 хувиар биелүүлсэн. /дүнд улсын төсвөөс олгох санхүүгийн дэмжлэг 570.2 тэрбум төгрөг ороогүй/

 Нийгмийн даатгалын сангийн орлогын бүтэц /хувиар/

График 2.

Нийгмийн даатгалын сангийн нийт орлогын 27.4 хувь буюу 578,058.1 сая төгрөгийг ажил олгогч, 25.3 хувь буюу 534,893.3 сая төгрөгийг даатгуулагчийн шимтгэл, 5 хувь буюу 113,693.25 сая төгрөгийг сангийн чөлөөт үлдэгдлийг арилжааны банкинд байршуулсан мөнгөн хадгаламжийн болон засгийн газрын бондын хүүгийн орлого, бусад орлогоор тус тус бүрдүүлсэн.

Мөн орлогын 26.9 хувь буюу 570,232.40 сая төгрөгийг тэтгэврийн даатгалын санд улсын төсвөөс дэмжлэг болгон олгосон.

Нийгмийн даатгалын сангийн орлогын биелэлт /тэрбум төгрөг/

Хүснэгт 2.

|  |  |  |  |  |  |
| --- | --- | --- | --- | --- | --- |
| № | Орлогын төрөл  | 2016 | 2017 | Өөрчлөлт | Өсөлтийн хувь |
| 1 | Улсын төсвөөс олгох дэмжлэг | 494.9 | 570.2 | 75.35 | 15% |
| 2 | Ажил олгогч аж ахуйн нэгж, байгууллагаас | 493.7 | 578.0 | 84.36 | 17% |
| 3 | Төсөвт газраас | 166.9 | 175.2 | 8.35 | 5% |
| 4 | Даатгуулагчаас  | 464.9 | 534.8 | 70.04 | 15% |
| 5 | Сайн дурын даатгуулагчаас | 52.3 | 62.4 | 10.14 | 19% |
| 6 | Гадаад ажиллаж буй иргэдийн | 2.5 | 2.7 | 0.16 | 6% |
| 7 | ҮОМШӨ-ний улмаас тахир дутуу болсон даатгуулагчийн | 0.6 | 0.8 | 0.25 | 41% |
| 8 | Төр хариуцах эрүүл мэндийн даатгалын шимтгэл | 44.5 | 58.6 | 14.17 | 32% |
| 9 | ЭМД-ын бусад даатгуулагчийн шимтгэл | 15.3 | 19.9 | 4.64 | 30% |
| 10 | Бусад орлого | 74.4 | 113.7 | 39.35 | 53% |
| **Нийт** | **1810** | **2116.2** | **306.8** | **16.9%** |

Орлогын бүтцээс харахад бусад орлого 113.7 тэрбум төгрөг болж, өнгөрсөн оноос 39.35 тэрбум төгрөг буюу 53 хувиар өссөн бөгөөд энэ нь хадгаламжийн хүүг 9-15 хувь болгосонтой холбоотой байна.

2017 онд арилжааны 9 банкинд 677.0 тэрбум төгрөгийг 15.0-15.5 хувийн хүүтэй мөнгөн хадгаламж хэлбэрээр байршуулан 90.1 тэрбум, Засгийн газрын бондын хүүгийн орлого 6.8 тэрбум төгрөгийг тус тус нийгмийн даатгалын санд төвлөрүүлсэн.

**2.2.2.Нийгмийн даатгалын сангийн зарцуулалт**

Нийгмийн даатгалын сангийн зардалыг 1,907.5 тэрбум төгрөг төлөвлөснөөс нийт 1,893.2 тэрбум төгрөгийг тэтгэвэр, тэтгэмж, төлбөрийн зардалд олгож, 99.1 хувийн гүйцэтгэлтэй гарч, төсвийг 14.0 тэрбум төгрөгөөр хэмнэсэн.

Нийгмийн даатгалын сангийн 2017 оны зарлагын гүйцэтгэл

Хүснэгт 3.

|  |  |  |  |
| --- | --- | --- | --- |
| № | Зардал | Мөнгөн дүн /сая.төгрөг/ | Нийт зардалд эзлэх хувь |
| 1 | Тэтгэврийн даатгалын сан | 1,417,431.70 | 74.9% |
| 2 | Тэтгэмжийн даатгалын сан | 100,162.87 | 5.3% |
| 3 | ҮОМШӨ-ний даатгалын сан | 29,381.02 | 1.6% |
| 4 | Ажилгүйдлийн даатгалын сан | 34,652.71 | 1.8% |
| 5 | Эрүүл мэндийн даатгалын сан | 290,363.51 | 15.3% |
| 6 | Үйл ажиллагааны зардал | 21,287.82 | 1.1% |
| **Нийт**  | **1,893,279.63** | **100%** |

Нийт зардлын 74.9 хувийг тэтгэврийн даатгалын сан эзэлж байгаа бол ҮОМШӨ-ний даатгалын сан 1.6 хувийг эзэлж байна.

Нийгмийн даатгалын сангийн 2017 оны зарцуулсан

хөрөнгө болон үйлчлүүлсэн хүний тоо

|  |  |  |  |  |
| --- | --- | --- | --- | --- |
| № | Нийгмийн даатгалын сан | 2016 он | 2017он | өсөлт, бууралт |
| Хүний тоо/мян.хүн/ | Хөрөнгө /тэрбум.төг/ | Хүний тоо/мян.хүн/ | Хөрөнгө /тэрбум.төг/ | Хүний тоо/мян.хүн/ | Хөрөнгө /тэрбум.төг/ |
| 1 | Тэтгэврийн  | 371.3 | 1,305.4 | 393.5 | 1,417.4 | 22.2 | 112 |
| 2 | Тэтгэмжийн  | 181.4 | 92.4 | 194.2 | 100.2 | 12.8 | 7.8 |
| 3 | ҮОМШӨ-ний  | 9.6 | 29.4 | 9.6 | 29.4 | 0 | 0 |
| 4 | Ажилгүйдлийн  | 23.2 | 31.6 | 21.2 | 34.6 | -2 | 3 |
| 5 | Эрүүл мэндийн  | 5,479.2 | 238.8 | 6,171.0 | 290.4 | 691.8 | 51.6 |
| 6 | Үйл ажиллагааны зардал | - | 22.5 | - | 21.2 | - | -1.3 |
| **Нийт** | **6,064.8** | **1,720.1** | **6,789.5** | **1,893.2** | **724.7** | **173.1** |

 Хүснэгт 4.

2017 онд давхардсан тоогоор 6,789.5 мянган тэтгэвэр авагч, даатгуулагчид 1,893.2 тэрбум төгрөгийн тэтгэвэр, тэтгэмж, төлбөрийг хуульд заасан хугацаанд нь бүрэн олгож, тэтгэвэр авагч, даатгуулагч иргэдэд нийгмийн даатгалын үйлчилгээг жигд, хүртээмжтэй, чирэгдэлгүй хүргэлээ. Нийгмийн даатгалын сангаар үйлчлүүсэн иргэдийн тоо 724.7 мянгаар, буюу 12 хувиар, зарцуулсан хөрөнгийн хэмжээ 173.1 тэрбум төгрөгөөр буюу 10 хувиар тус тус өссөн бөгөөд үйл ажиллагааны зардал өмнөх оноос буурсан үзүүлэлттэй байна.

Нийгмийн даатгалын үйлчилгээ авагчдын тоо /мян.хүн/

График 3.

**2.3. Нийгмийн даатгалын хамралт**

Нийгмийн даатгалын хамралт /мян.хүн/

 График 4.

Нийгмийн даатгалын мэдээллийн санд 2017 оны жилийн эцсийн байдлаар 43.6 мянган аж ахуйн нэгж, байгууллага бүртгэгдсэн нь эдийн засгийн идэвхитэй үйл ажиллагаа явуулж байгаа аж ахуй нэгж байгууллагын 60.4 хувийг эзлэж байна.

Мөн албан журмын болон сайн дурын даатгалд 1,035.6 мянган даатгуулагч хамрагдсан нь эдийн засгийн идэвхтэй хүн амын 75.7 хувь, эрүүл мэндийн даатгалд давхардсан тоогоор 3,0 сая иргэн хамрагдсан нь нийт хүн амын 95.6 хувийг тус тус эзэлж байна.

1. **НИЙГМИЙН ДААТГАЛЫН САНГААС ҮЗҮҮЛЖ БУЙ ТЭТГЭВЭР, ТЭТГЭМЖ, ТУСЛАМЖ ҮЙЛЧИЛГЭЭ**

**3.1. Тэтгэврийн даатгалын сан**

Тайлант жилд тэтгэврийн даатгалын сангаас өндөр насны, тахир дутуугийн, тэжээгчээ алдсаны тэтгэвэр, цэргийн албан хаагчийн тэтгэвэр авч байгаа 393.5 мянган тэтгэвэр авагчид 1.4 их наяд төгрөг зарцуулсан.

Нийгмийн даатгалын тухай хууль хүчин төгөлдөр болохоос өмнө буюу 1995 оноос өмнө тэтгэвэр тогтоолгосон 66.6 мянган тэтгэвэр авагчдын болон 16.7 мянган цэргийн албан хаагчдын тэтгэвэрт 313.9 тэрбум төгрөгийг зарцуулсан.

Тэтгэвэр авагчдын тоо, зарцуулсан хөрөнгө

Хүснэгт 5.

|  |  |  |  |  |
| --- | --- | --- | --- | --- |
| № | Тэтгэврийн төрөл | 2015 он | 2016 он | 2017он |
| Тэтгэвэр авагчдынтоо /мян.хүн/ | Зарцуулсан хөрөнгө /тэрбум.төг/ | Тэтгэвэр авагчдынтоо /мян.хүн/ | Зарцуулсан хөрөнгө /тэрбум.төг/ | Тэтгэвэр авагчдынтоо /мян.хүн/ | Зарцуулсан хөрөнгө /тэрбум.төг/ |
| 1 | Өндөр насны | 255.6 | 867.7 | 268,9 | 973,7 | 282.5 | 1,065.6 |
| 2 | Тахир дутуугийн | 63.6 | 158.3 | 65,1 | 174,8 | 67.8 | 185.1 |
| 3 | Тэжээгчээ алдсаны | 21.3 | 54.5 | 21,0 | 57,5 | 20.7 | 58.8 |
| 4 | Цэргийн | 16.2 | 91.2 | 16.7 | 97.8 | 17.3 | 106.3 |
| Нийт | **356.7** | **1,171.7** | **371.6** | **1,302.8** | **388.5** | **1,415.8** |

Тэтгэвэр авагчдын бүтэц /хувиар/

 График 5.

Нийт өндөр насны тэтгэвэр авагчдын 20.4 хувь нь хувь тэнцүүлсэн тэтгэвэр, 79.6 хувь нь бүрэн тэтгэврийг авч байна.

2017 оны байдлаар нийгмийн даатгалын сангаас олгож буй бүрэн тэтгэврийн доод хэмжээ 251.0 мянган төгрөг буюу амьжиргааны доод түвшингээс 35 гаруй хувиар илүү байна. Нийгмийн даатгалын сангаас сард 371.0 орчим мянган тэтгэвэр авагчдад 120.0 гаруй тэрбум төгрөгийн тэтгэвэр олгосон.

Тэтгэврийн доод болон дундаж хэмжээ /мянган төгрөг/

График 6.

Нийгмийн даатгалын сангаас олгох тэтгэврийг нэмэгдүүлэх хөрөнгө 2017 оны улсын төсөвт тусгагдаагүй боловч улсын хэмжээгээр дундаж тэтгэврийн хэмжээ өмнөх оноос 1.4 хувиар өссөн.

 **3.2. Тэтгэмжийн даатгалын сан**

 Тэтгэмжийн даатгалын сангаас 194.1 мянган даатгуулагчдад 100.1 тэрбум төгрөгийн хөдөлмөрийн чадвар түр алдсаны, жирэмсний болон амаржсаны, оршуулгын тэтгэмж олгожээ. Тэтгэмжийн даатгалын сангийн зарлага өмнөх оны мөн үетэй харьцуулахад 6.0 тэрбум төгрөгөөр өссөн.

Тэтгэмж авагчдын тоо, зарцуулсан хөрөнгө

Хүснэгт 6.

|  |  |  |  |  |
| --- | --- | --- | --- | --- |
| № | ТэтгэмжийнТөрөл | 2015 он | 2016 он | 2017 он |
| Хүний тоо /мян.хүн/ | Зарцуулсан хөрөнгө /тэрбум.төг/ | Хүний тоо /мян.хүн/ | Зарцуулсан хөрөнгө /тэрбум.төг/ | Хүний тоо /мян.хүн/ | Зарцуулсан хөрөнгө /тэрбум.төг/ |
| 1 | Хөдөлмөрийн чадвар түр алдсаны тэтгэмж | 109.1 | 12.4 | 110.6 | 12.8 | 123.3 | 16.2 |
| 2 | Жирэмсний болон амаржсаны тэтгэмж | 58.0 | 66.5 | 58.1 | 68.4 | 357.7 | 70.6 |
| 3 | Оршуулгын тэтгэмж | 13.2 | 8.2 | 13.3 | 11.1 | 13.1 | 13.3 |
| Нийт | **180.3** | **87.0** | **182.0** | **92.3** | **194.1** | **100.1** |

Тэтгэмжийн даатгалын сангийн орлого, зарлага /тэрбум төгрөг/

 График 7.

 Тэтгэмжийн даатгалын санд ажил олгогчийн хөдөлмөрийн хөлс, түүнтэй адилтгах орлогоос төлөх шимтгэлийн хэмжээг 0.2 хувиар нэмсэнээр тус сан орлогоороо зарлагаа санхүүжүүлэх боломжтой болсон.

**3.3. ҮОМШӨ-ний даатгалын сан**

 ҮОМШӨ-ний даатгалын сан орлогоороо зарлагаа бүрэн нөхдөг бөгөөд 2017 онд тус санд 147.8 тэрбум төгрөгийн орлого хуримтлагдаж, тэтгэвэр, тэтгэмж, төлбөрт нийт 46.1 тэрбум төгрөгийг зарцуулсан байна.

ҮОМШӨ-ний даатгалын сангийн орлого, зарлага /тэрбум төгрөг/

График 8.

 2017 оны жилийн эцсийн байдлаар тахир дутуугийн болон тэжээгчээ алдсан 4,9 мянган тэтгэвэр авагчдын тэтгэвэрт 26.2 тэрбум төгрөг, хөдөлмөрийн чадвар түр алдсан 1.1 мянган иргэний тэтгэмжид 0.6 тэрбум төгрөг, хөдөлмөрийн чадвар нөхөн сэргээхтэй холбогдсон төлбөр, рашаан сувиллын зардалд 2.5 тэрбум төгрөгийг тус тус зарцуулсан.

 ҮОМШӨ-ний даатгалын санд ажил олгогчийн хөдөлмөрийн хөлс, түүнтэй адилтгах орлогоос төлөх шимтгэлийн хувь хэмжээг 0.2 хувиар бууруулсан ч орлогоороо зардлаа бүрэн нөхсөн.

Тэтгэвэр, тэтгэмж, төлбөр авагчдын тоо, зарцуулсан хөрөнгө

Хүснэгт 7.

|  |  |  |  |  |
| --- | --- | --- | --- | --- |
| № | Тэтгэвэр, тэтгэмжийн төрөл | 2015 он | 2016 он | 2017он |
| Хүний тоо /мян.хүн/ | Зарцуулсан хөрөнгө /тэрбум.төг/ | Хүний тоо /мян.хүн/ | Зарцуулсан хөрөнгө /тэрбум.төг/ | Хүний тоо /мян.хүн/ | Зарцуулсан хөрөнгө /тэрбум.төг/ |
| 1 | Тахир дутуугийн тэтгэвэр | 4.9 | 24.75 | 4.6 | 24.1 | 4.3 | 23.6 |
| 2 | Тэжээгчээ алдсаны тэтгэвэр | 0.6 | 2.4 | 0.6 | 2.5 | 0.6 | 2.6 |
| 3 | ХЧТА-ны тэтгэмж | 0.99 | 0.56 | 1.0 | 0.58 | 1.1 | 0.6 |
| 4 | Хөдөлмөрийн чадвар нөхөн сэргээхтэй холбогдсон төлбөр | 0.03 | 0.031 | 0.022 | 0.025 | 0.02 | 0.02 |
| 5 | Рашаан сувиллын зардал | 4.1 | 1.14 | 3.8 | 1.06 | 3.6 | 1.0 |
| 6 | Урьдчилан сэргийлэх арга хэмжээний зардал | - | 0.38 | - | 0.38 | - | 0.70 |
| 7 | Тахир дутуугийн тэтгэвэр авагчдын тэтгэврийн даатгалын шимтгэл | - | 0.85 | - | 0.6 | - | 0.85 |
| Нийт | **10.6** | **30.11** | **10.02** | **29.7** | **9.6** | **29.3** |

**3.4. Ажилгүйдлийн даатгалын сан**

Ажилгүйдлийн даатгалын сангийн орлого 39.0 тэрбум төгрөг, зарлага 35.0 тэрбум төгрөг болж орлогоороо зарлагаа нөхөж байна.

Ажилгүйдлийн даатгалын сангийн орлого, зарлага /тэрбум төгрөг/

 График 9.

 2017 онд ажилгүйдлийн даатгалын сангаас 21.1 мянган даатгуулагч 34.6 тэрбум төгрөгийн ажилгүйдлийн тэтгэмж авсан байна. Ажилгүйдлийн тэтгэмж авагчдын тоо өнгөрсөн оны мөн үеэс буурсан боловч дундаж тэтгэмжийн хэмжээ 275.7 мянган төгрөгөөр нэмэгдэж улмаар нийт зарлагын хэмжээ 3.0 тэрбум төгрөгөөр өссөн.

Ажилгүйдлийн тэтгэмж авагчдын тоо, зарцуулсан хөрөнгө

График 10.

**3.5. Эрүүл мэндийн даатгалын сан**

Нийгмийн даатгалын сангийн 2017 оны тодотгосон төсвийн тухай хуулиар эрүүл мэндийн даатгалын сангийн орлого 356,4 тэрбум, зарлага 316,9 тэрбум төгрөгөөр батлагдсан. Эрүүл мэндийн даатгалд 3,0 сая иргэн буюу нийт хүн амын 95.6 хувь нь хамрагдаж, даатгалын санд 317.7 тэрбум төгрөгийн орлого бүрдүүлж, эрүүл мэндийн даатгалын сангийн орлогын төлөвлөгөөг 100.5 хувиар биелүүлсэн.

Давхардсан тоогоор 6 сая гаруй даатгуулагчийн тусламж, үйлчилгээнд 290.4 тэрбум төгрөгийг зарцуулсан. Эрүүл мэндийн даатгалын сангийн зарцуулалт өмнөх оноос 52.3 тэрбум төгрөг буюу 22 хувиар өссөн

Эрүүл мэндийн даатгалын орлого, зарлага /тэрбум төгрөг/

График 11.

 Эрүүл мэндийн даатгалын сангаас эмийн үнийн хөнгөлөлтөд 38.1 тэрбум төгрөг олгосон нь өмнөх оноос 2.3 дахин нэмэгдэж сангийн зарцуулалтын 13.2 хувийг эзэлж байна. Элэг бүтэн монгол хөтөлбөрт 9.6 тэрбум төгрөг олгосон нь зардлын 3.3 хувийг эзлэж байна. Гемодиализийн тусламж, үйлчилгээний зардалд зарцуулсан 2,3 тэрбум төгрөгийг даатгалын байгууллагаар дамжуулан улсын төсвөөс олгосон болно.

Эрүүл мэндийн даатгалын сангийн зардлын бүтэц /тэрбум төгрөг/

 График 12.

# Эрүүл мэндийн даатгалын сангийн орлогод аж ахуйн нэгж, байгууллагын даатгуулагчид 75.8 хувь, төрөөс шимтгэлийг нь хариуцан төлдөг даатгуулагчид 16.7 хувь, өөрөө шимтгэлээ хариуцан төлдөг даатгуулагчид 7.5 хувийг тус тус бүрдүүлсэн.

# Нийт зардлын 19.5 хувийг аж ахуйн нэгж, байгууллагын даатгуулагчдад, 56.6 хувийг төрөөс шимтгэлийг нь хариуцан төлдөг даатгуулагчдад, 23.9 хувийг өөрөө шимтгэлээ хариуцан төлдөг даатгуулагчдад тус тус зарцуулсан.

Даатгуулагчийн шимтгэлийн орлого, зарлага, хамралтын хувийн жин

 График 13.

**3.6. Үйл ажиллагаа, хөрөнгө оруулалт**

Нийгмийн даатгалын байгууллагын 2017 оны үйл ажиллагааны зардалд 21.37 тэрбум төгрөгийн төлөвлөгөө батлагдсанаас 21.28 тэрбум төгрөгийг зарцуулж 0.09 тэрбум төгрөгийг хэмнэсэн. Энэхүү хэмнэлт нь төсвийн сахилга, хариуцлагыг сайжруулах чиглэлээр төсвийн гүйцэтгэлд хяналт тавин ажиллаж, хэмнэлтийн горимоор ажилласантай холбоотой. Нийт урсгал зардлын 78.3 хувь буюу 16.6 тэрбум төгрөгийг нийгмийн даатгалын салбарын 1.5 мянган ажилтан, албан хаагчдын цалин хөлс, нийгмийн даатгалын шимтгэлд зарцуулсан.

Нийгмийн даатгалын байгууллагын үйл

ажиллагааны зардал /тэрбум төгрөг/

 График 14.

1. **ЭРҮҮЛ МЭНД, НИЙГМИЙН ДААТГАЛЫН БАЙГУУЛЛАГЫН ТОГТОЛЦОО, ҮЙЛ АЖИЛЛАГАА**

**4.1. Эрүүл мэнд, нийгмийн даатгалын байгууллагын бүтэц, зохион байгуулалт**

Эрүүл мэнд, нийгмийн даатгалын байгууллага нь байгууллагын соёлыг төлөвшүүлэх, менежментийн чадавхийг бэхжүүлэх, удирдлага, хяналтын тогтолцоог үр ашигтай, оновчтой зохион байгуулах, нийгмийн даатгалын үйлчилгээний чанартай, хүртээмжтэй, шуурхай, нээлттэй, ил тод байдлыг хангах зорилгоор олон улсын чанарын удирдлагын ISO 9001:2008 стандартыг амжилттай хэрэгжүүлж байна.

# Эрүүл мэнд, нийгмийн даатгалын байгууллага нь олон улсын ISO 9001:2008стандартад нийцсэн “Чанарын удирдлагын тогтолцоо”-г нэвтрүүлэн ажиллаж байна.

|  |
| --- |
| ЭРҮҮЛ МЭНД, НИЙГМИЙН ДААТГАЛЫН БАЙГУУЛЛАГЫН БҮТЭЦ,ЗОХИОН БАЙГУУЛАЛТЫН БҮДҮҮВЧГрафик 15. |

****

**4.2. Хүний нөөц**

 Эрүүл мэнд, нийгмийн даатгалын байгууллагын бүтэц орон тоог шинэчлэн тогтоож, одоогоор нийт салбарын хэмжээнд 1439 албан хаагч, ажиллаж байна.

 НД-ын салбарын ажилтнуудын бүтэц

 Хүснэгт 8.

|  |  |  |  |
| --- | --- | --- | --- |
| № | Албан тушаалын ангилал | Тоо | Хувь |
| 1 | Удирдах албан тушаалтан | 41 | 3 |
| 2 | Гүйцэтгэх албан тушаалтан | 1324 | 84 |
| 3 | Үйлчилгээний | 76 | 5 |
| 4 | Гэрээт ажилтан | 126 | 8 |
| **Нийт** | **1439** | **100** |

Нийгмийн даатгалын хууль тогтоомжийг иргэд даатгуулагчдад хүргэх, сургалт сурталчилгааг зохион байгуулах, нийт ажилтан, албан хаагч, байцаагчдын мэргэжлийн ур чадварыг дээшлүүлэх, чадавхижуулах чиглэлээр Азийн хөгжлийн банкны “Эрүүл мэндийн даатгалын тогтолцоог бэхжүүлэх төсөл”, Швейцарын хөгжлийн агентлагийн “Тогтвортой бичил уурхай төсөл”, Японы олон улсын хамтын ажиллагааны байгууллага Жайкагийн “Нийгмийн даатгалын үйл ажиллагааны чадавхыг бэхжүүлэх төсөл”-ийн багтай хамтран ажиллаж байна.

**4.3. Сургалт, сурталчилгаа, олон нийттэй харилцах**

Эрүүл мэнд, нийгмийн даатгалын үйлчилгээний чанар, хүртээмжийг сайжруулахын тулд даатгуулагч болон ажилтнуудыг мэргэшүүлэх, сургаж дадлагажуулах талаар анхаарч ажилласан. Үүнд:

* Салбарын ажилтнуудыг мэргэшүүлэх сургалтыг 78 удаа зохион байгуулж давхардсан тоогоор 3 591 байцаагч, ажилтан хамрагдсан.
* Ажил олгогч, даатгуулагчдад зориулсан 568 удаагийн сургалтад нийт 34 552 хүнийг хамруулсан.
* Элэгний “С” вирусийн эсрэг эмийн жор бичих эрх бүхий эмч нарын сургалтанд 94 эмч мэргэжилтэнийг хамруулсан
* Хэвлэл мэдээллийн ажилтнууд, сэтгүүлчдэд даатгалын үйлчилгээ, байгууллагын үйл ажиллагааг танилцуулах зорилго бүхий сургалтанд 42 сэтгүүлчийг хамруулсан.

Мөн нийгмийн даатгалын үйл ажиллагааг олон нийтэд нээлттэй ил тод байлгах талаар анхаарч ажилласан бөгөөд эрүүл мэнд, нийгмийн даатгалын салбарын хэмжээнд хэвлэл мэдээллийн 74 байгууллагатай хамтран ажиллаж, нийт 826 удаагийн мэдээ, мэдээлэл, ярилцлага**,** нийтлэлийг тархаасан.

**4.4. Түншлэл, хамтын ажиллагаа**

Хамтран ажиллах хэлэлцээрийн дагуу 2017 онд давхардсан тоогоор нийт 61 иргэний Монгол Улсад болон Бүгд найрамдах Унгар Улсад ажилласан хугацааны мэдээллийг харилцан солилцож, Монгол Улсын 33 иргэн сард нийт 257 480 форинт буюу 2.3 сая, жилд 28.5 сая төгрөгийн тэтгэвэр авч байна.

Бүгд Найрамдах Солонгос Улсын Үндэсний тэтгэврийн албатай нийгмийн даатгалын шимтгэл төлөлтийн буцаан олголтийн талаарх мэдээллийг тогтмол солилцон, шийдвэрлэж ажилласан.

Мөн ОХУ-ын 272, Украйн улсын 31, Монгол улсын 22, нийт 325 иргэний Монгол Улсаас Оросын Холбооны Улсад ажилласан хугацаагаа баталгаажуулах хүсэлтийг ОХУ-ын Тэтгэврийн Фондод хандан шийдвэрлүүлсэн.

* 1. **Лавлах үйлчилгээний талаар**

 Эрүүл мэнд, нийгмийн даатгалын байгууллагын үйлчилгээний чанар, ажилтнуудын харилцааны талаарх мэдээллийг 7777-1289 утсаар 2017 оны 04 дүгээр сарын 18-ны өдрөөс эхлэн хүлээн авч байгаа бөгөөд нийт 218003 дуудлага ирсэн. Үүнд:

* Тэтгэврийн даатгалын тухай – 20 хувь
* Тэтгэмжийн даатгалын тухай – 15 хувь
* Ажил олгогчдын шимтгэл төлөлт – 30 хувь
* Харъяа дүүргийн байршил, холбоо барих утас, данс – 20 хувь
* Эрүүл мэндийн даатгалын тухай – 14 хувь
* Санал гомдол – 1 хувийг эзэлж байгаа бөгөөд хариуг нь шуурхай өгч ажилласан.
	1. **Хяналт шалгалтын үр дүн**

“Тэтгэврийн тогтоолт, олголтыг шалгах аян”-ыг 2017 оны 01 дүгээр сарын 16-ны өдрөөс 04 дүгээр сарын 01-ний өдрийг хүртэл хугацаанд улсын хэмжээнд зохион байгуулж, нийт 381.5 мянган тэтгэвэр авагчийн тэтгэврийн тогтоолт, олголтыг шалган баталгаажуулав. Аяны хүрээнд хийсэн шалгалтаар 937 тэтгэвэр авагчид 881.9 сая төгрөгийн тэтгэврийг илүү олгосон, 810 тэтгэвэр авагчид 291.9 сая төгрөгийн тэтгэврийг дутуу олгож нийт 1,747 тэтгэвэр авагчтай холбоотой 1,173.8 сая төгрөгийн зөрчлийг илрүүлэв. Улсын байцаагчийн актаар тогтоосон 1,210.5 сая төгрөгийн зөрчлөөс 12 дугаар сарын 20-ны байдлаар 483.1 сая төгрөг үлдэгдэлтэй, 727.4 сая төгрөгийн төлбөр зөрчлийг барагдуулж, биелэлт 60.1 хувьтай байна.

# Хөдөлмөр, нийгмийн хамгааллын сайдын 2016 оны “Аян эхлүүлэх тухай” А/319 дугаар тушаал “Тэтгэврийн тогтоолт олголтыг шалгах аян”

Зөрчлийг тогтоосон байдал /сая төгрөг/

 Хүснэгт 9.

|  |  |  |  |
| --- | --- | --- | --- |
| № | Зөрчлийн ангилал | Дүн | Эзлэх хувь |
| 1 | Үндэслэлгүй буюу хуурамч баримтаар тэтгэвэр тогтоосон | 403.0 | 34.0 |
| 2 | Тэтгэвэр тогтооход баримталсан шимтгэл төлж ажилласан хугацааг буруу тооцсон | 191.1 | 15.8 |
| 3 | Ажилласан жил тэтгэврийн даатгалын шимтгэлийг нөхөн тооцсон жилийг буруу нэмсэн | 153.8 | 13.1 |
| 4 | Хуулийн зүйл, заалтыг буруу хэрэглэсэн | 158.2 | 13.5 |
| 5 | Тэтгэвэр тогтооход баримталсан хөдөлмөрийн хөлсийг мэдээллийн санд буруу оруулсан | 136.0 | 11.6 |
| 6 | Засгийн газрын тогтоолоор тэтгэврийн нэмэгдлийг буруу тооцсон | 22.2 | 1.9 |
| 7 | ХЧА-ын хувь хэмжээг мэдээллийн санд буруу оруулсан | 15.3 | 1.3 |
| 8 | Хөдөлмөрийн чадваргүй гишүүдийн мэдээллийг мэдээллийн санд буруу оруулсан | 10.5 | 0.9 |
| 9 | Тэтгэврийн олголтод гарсан зөрчил | 94.0 | 8.0 |
| 10 | Бусад | 26.6 | 2.3 |
| Нийт | **1,210.5** | **100** |

“Тэтгэврийн тогтоолт, олголтыг шалгах аян”-аар нийгмийн даатгалын 275 байцаагч, ажилтнуудтай холбоотой төлбөр, зөрчлийг илрүүлж цаашид авах арга хэмжээний талаарх саналаа холбогдох газарт хүргүүлсэн.

* 1. **Эмнэлэг хөдөлмөрийн магадлалын чиглэлээр**

Улсын хэмжээнд эмнэлэг хөдөлмөрийн магадлах төв комиссоор тогтоогдсон хөдөлмөрийн чадвараа алдсан 114370 иргэн байгаагаас нийгмийн даатгалын сангаас 72311 иргэн, нийгмийн халамжийн сангаас 42059 иргэн тэтгэвэр, тэтгэмж авч байна.

Мөн улсын хэмжээнд хөдөлмөрийн чадвар алдалтын хувь, хугацааг шинээр тогтоолгосон 12959 иргэн, хөдөлмөрийн чадвар алдалтын хувь, хугацааг сунгуулсан 109636 иргэн, цуцлуулсан 9907 иргэн байна.

* 1. **Мэдээлэл, технологийн үйл ажиллагаа**

Монгол улсын Загийн газраас хэрэгжүүлж байгаа “Цахим засаг” үндэсний хөтөлбөрийн хүрээнд “Төрийн байгууллагуудын цахим мэдээллийн санг ашиглах тухай” Засгийн газрын 2013 оны 212 тоот тогтоолыг хэрэгжүүлэх талаар анхаарч 2017 онд шинээр 12 программ хангамж нэвтрүүлэн ашиглалтад оруулж ажилласан. Эрүүл мэнд, нийгмийн даатгалын салбарын хэмжээнд ашиглагдаж буй нийт 50 гаруй программ хангамжуудад дээд газрын тушаал, шийдвэр, аргачлал зааварчилгаа болон хэрэглэгчийн хүсэлтээр нийтдээ 150 гаруй удаагийн өөрчлөлт, сайжруулалт, хөгжүүлэлт хийсэн. Мөн төрийн үйлчилгээний цахим машинаар лавлагаа, тодорхойлолтыг олгоход шаардлагатай вэб сервис програм хангамжийг боловсруулан ашиглалтад оруулсан.

Ингэснээр улсын хэмжээнд ашиглагдаж байгаа 109 төрийн үйлчилгээний цахим машинд иргэд даатгуулагч, ажил олгогч 2017 оны байдлаар 596.6 мянган удаагийн хандалт хийж, нийгмийн даатгалын шимтгэл төлөлтийн талаар 83.4 мянган тодорхойлолт, тэтгэврийн даатгалын шимтгэлийн нэрийн дансны 5.9 мянган лавлагаа, ажил олгогчийн нийгмийн даатгалын шимтгэл төлөлтийн 0.5 мянган тодорхойлолт, иргэн (даатгуулагч)-д нийгмийн даатгалын сангаас тэтгэвэр авах эрх үүсээгүй тухай 2.1 мянган тодорхойлолтыг хэвлэн авч үйлчлүүлсэн байна.

1. **НИЙГМИЙН ДААТГАЛЫН САЛБАРЫН БОДЛОГО, ҮЙЛ АЖИЛЛАГААНЫ ҮР НӨЛӨӨ**

# **Малчдын тэтгэврийн насыг 5 жилээр наашлуулсан**

Улсын Их Хурлаас 2017 оны 02 дугаар сарын 02-ны өдөр “Нийгмийн даатгалын сангаас олгох тэтгэвэр, тэтгэмжийн тухай хууль”-д нэмэлт, өөрчлөлт оруулж, малчнаар ажиллаж тэтгэврийн даатгалын шимтгэл төлсөн даатгуулагчийн өндөр насны тэтгэврийн насыг 5 жилээр наашлуулахаар шийдвэрлэснээр 13.5 мянган малчин тэтгэвэр тогтоолгох боломжтой болсон.

# **Тэтгэврийн даатгалын шимтгэлээ тухайн хугацаанд нь төлж чадаагүй малчин, хувиараа хөдөлмөр эрхлэгчид тэтгэврийн даатгалын шимтгэлийг нэг удаа нөхөн төлөх боломжтой болсон**

Улсын Их Хурлаас 2017 оны 02 дугаар сарын 02-ны өдөр “Малчин, хувиараа хөдөлмөр эрхлэгчдийн тэтгэврийн даатгалын шимтгэлийг нөхөн төлүүлэх тухай хууль”-ийг батлан гаргасан бөгөөд энэ хуулиар ажил, үйлчилгээний онцлогоос хамааран тэтгэврийн даатгалын шимтгэлээ тухайн хугацаанд нь төлж чадаагүй малчин, хувиараа хөдөлмөр эрхлэгчийн тэтгэврийн даатгалын шимтгэлийг нэг удаа нөхөн төлүүлэхтэй холбогдсон харилцааг зохицуулсан. Энэ хууль хэрэгжсэнээр 29.6 мянган иргэн шинээр тэтгэвэр тогтоолгох боломж бүрдсэн.

# **Өндөр насны тэтгэврийн зээлийн хүүг 15 хувь хүртэл бууруулан ахмад настны амьжиргааны түвшинг сайжруулахад дэмжлэг үзүүлсэн**

Монгол Улсын Засгийн газрын 2016-2020 оны үйл ажиллагааны хөтөлбөрт тусгагдсан тэтгэврийн зээлийн хүүг үе шаттайгаар бууруулах зорилтын хүрээнд тэтгэвэр авагчдад 6 хүртэлх сарын тэтгэвэртэй тэнцэх хэмжээний зээлийг 18 хувийн хүүтэй байсныг 15 хувийн хүүтэй болгож нийт  99163 тэтгэвэр авагч 79.3 тэрбум төгрөгийн зээлийг авч, 1.3 тэрбум төгрөгийн зээлийн хүүгийн дарамтаас чөлөөлсөн.

* **Шинээр тэтгэвэр тогтоолгогч даатгуулагчдын тэтгэврийн бодит хэмжээ өссөн**

Нийгмийн даатгалын сангаас олгох тэтгэврийг нэмэгдүүлэх хөрөнгө 2017 оны улсын төсөвт тусгагдаагүй боловч улсын хэмжээгээр дундаж тэтгэврийн хэмжээ өмнөх оноос 1.4 хувиар өссөн. Энэ нь сарын хөдөлмөрийн хөлс, түүнтэй адилтгах орлогын доод хэмжээг 240 000 төгрөгөөр мөн даатгуулагчид нийгмийн даатгалын сангаас олгох тэтгэвэр, тэтгэмж тогтоох шимтгэл төлөх цалин хөлсний дээд хэмжээг 2 400 000 төгрөгөөр тооцохоор болсон нь шинээр тэтгэвэр тогтоолгох даатгуулагчдын тэтгэвэр өсөхөд нөлөөлсөн.

* **Шимтгэлийн хувь хэмжээг 0.2 хувиар өөрчилснөөр тэтгэмжийн даатгалын сангийн орлого өссөн.**

Тэтгэмжийн даатгалд ажил олгогчийн төлөх шимтгэлийн хувь хэмжээг 1.0 хувь болгосноор тэтгэмжийн даатгалын сангийн орлого 2016 оны мөн үетэй харьцуулахад 25.8 тэрбум төгрөгөөр нэмэгдсэн бөгөөд 2016 онд алдагдалтай байсан бол 2017 оны тайлант хугацаанд 12.8 тэрбумын төгрөгийн ашигтай гарсан.

# **Нийгмийн даатгалын сангийн орлогын төлөвлөгөөг 78.1 тэрбум төгрөгөөр давуулан биелүүлэв.**

Нийгмийн даатгалын санд 2017 оны жилийн эцсийн байдлаар нийт 1467.9 тэрбум төгрөг төвлөрүүлэхээс 1546.0 тэрбум төгрөгийг төвлөрүүлж орлогын төлөвлөгөөг 105.3 хувиар биелүүлсэн. Нийгмийн даатгалын санд төвлөрүүлсэн нийт орлого 2016 онд ДНБ-ний 7.6 хувьтай тэнцэж байсан бол 2017 онд ДНБ-ний 7.8 хувьтай тэнцэж 0.2 хувиар нэмэгдсэн байна.

# **Нийгмийн даатгалын сангийн зарлагын төсвийг 14.0 тэрбум төгрөгөөр хэмнэв.**

Нийгмийн даатгалын сангийн зарлагыг 1,907.5 тэрбум төгрөгөөр төлөвлөснөөс тэтгэвэр авагч, даатгуулагчдад нийт 1,893.2 тэрбум төгрөгийн тэтгэвэр, тэтгэмж, төлбөрийн зардал олгож 99.1 хувийн гүйцэтгэлтэй гарч, төсөв 14.0 тэрбум төгрөгөөр хэмнэгдсэн.

* **Үйлдвэрлэлийн осол, мэргэжлээс шалтгаалсан өвчний сувиллын газруудаар үйлчлүүлэх иргэдийн төлбөрийг бууруулан, сувилалд хамрагдах иргэдийн тоог нэмэгдүүлсэн**

“Үйлдвэрлэлийн осол, мэргэжлээс шалтгаалсан өвчний даатгалын сангаас санхүүжих сувиллыг сонгон шалгаруулах журам” болон “Үйлдвэрлэлийн осол, мэргэжлээс шалтгаалсан өвчний даатгалын сангаас санхүүжих орны дээд хязгаар, жилд сувилах даатгуулагчийн тоо, нийт ор хоног”-ийг тус тус баталж үйлдвэрлэлийн осол, мэргэжлээс шалтгаалсан өвчний даатгалын сангаас санхүүжих нэг ор хоногийн зардлын хэмжээг 30000 төгрөг байхаар тогтоосон. Ингэснээр сувиллаар үйлчлүүлэх иргэдийн хувиасаа төлөх төлбөрийн хэмжээг багасган, сувиллаар үйлчлүүлэх боломжийг нэмэгдүүлсэн.

# **Нийгмийн даатгалын сангийн арилжааны банкуудад байршуулсан хадгаламжийн хүүг нэмэгдүүлэн сангийн орлогыг өсгөсөн.**

Нийгмийн даатгалын Үндэсний зөвлөлийн 2017 оны 12 дугаар тогтоолоор нийгмийн даатгалын сангийн мөнгөн хөрөнгийн чөлөөт үлдэгдлээс 2017 онд арилжааны банкуудад байршуулах хөрөнгийн хэмжээг 740.0 тэрбум төгрөг байхаар тогтоосон. Нийгмийн даатгалын сангийн чөлөөт үлдэгдлийг банкинд байршуулсан мөнгөн хадгаламжийн хүүгийн орлого 15-15.5 хувь болж өссөнөөр 90.1 тэрбум төгрөгийн орлого орсон нь өнгөрсөн онтой харьцуулбал 39.8 тэрбум төгрөгөөр нэмэгдсэн.

# **Томуу, томуу төст өвчлөлөөр өвчилсөн 5 хүртэлх насны хүүхдийн эмчилгээний үр дүнг сайжруулсан .**

Томуу, томуу төст өвчлөлөөр өвчилсөн 5 хүртэлх насны хүүхдийн өвчний үед ууж, хэрэглэх 10 ерөнхий нэршлийн 30 эм, бэлдмэлийн үнийг 2017 оны 01 дүгээр сараас 03 дугаар сарын 01-ний өдрийг хүртэлх хугацаанд эрүүл мэндийн даатгалын сангаас 100 хувийн хөнгөлөлт үзүүлэхээр шийдвэрлэсэн. Ингэснээр томуу, томуу төст өвчлөлөөр өвчилсөн 5 хүртэлх насны хүүхдийн эмчилгээний үр дүнг сайжруулан, хүүхдийн эрүүл мэндийг хамгаалах талаар ахиц гарсны зэрэгцээ тэдний эцэг, эх, асран халамжлагчдын эм, эмчилгээний чиглэлээр зарцуулдаг зардлыг багасгахад тодорхой дэмжлэг болсон.

# **Мэс заслын тусламж үйлчилгээний шуурхай байдлыг ханган, чанар, үр дүнг дээшлүүлэв**

Нийгмийн даатгалын Үндэсний зөвлөлийн шийдвэрээр эрүүл мэндийн даатгалын сангаас санхүүжүүлэх хувийн хэвшлийн эмнэлгийн тоог нэмэгдүүлж хамралт, хуваарийг оновчтой болгосноор иргэдэд мэс заслын тусламж, үйлчилгээг хугацаа алдалгүй шуурхай үзүүлэх боломжийг бүрдүүлэн ажилласан.

# **Элэгний С вирусийн идэвхжил тодорхойлох ажлыг үр дүнтэй зохион байгуулав .**

Эрүүл мэндийн даатгалын сангаас зардлын төлбөрийг нь хариуцах тусламж, үйлчилгээ үзүүлэх, Элэгний С вирусийн идэвхжил тодорхойлох лабораторийн сонгон шалгаруулалтад тэнцсэн 22 лабораторитой даатгалын гэрээ байгуулан ажилласан. Ингэснээр иргэдийн эрүүл мэндийг хамгаалах, тухайлбал элэгний С вирусийн идэвхжил тодорхойлох, эмчлэх талаар гаргасан шийдвэр, Засгийн газрын үйл ажиллагааны хөтөлбөр, зорилтыг биелүүлсэн.

# **Иргэдийг элэгний С вирусийн идэвхжил тодорхойлох шинжилгээнд хамруулах боломж бүрдүүлэв**

Иргэдийг элэгний С вирусийн идэвхжил тодорхойлох шинжилгээнд хамруулах зорилгоор эрүүл мэндийн даатгалын сангаас төлөх нэг удаагийн зардлын төлбөрийн дээд хязгаарыг нэг даатгуулагчид 80 000-120 000 төгрөг байхаар тогтоож, 2 хүртэлх шинжилгээний зардлыг даатгалын сангаас хариуцан санхүүжүүлсэн.

# **Даатгуулагчийг урьдчилан сэргийлэх, эрт илрүүлэх үзлэг, оношилгоо, шинжилгээнд хамруулах талаар ахиц гаргав**

“Даатгуулагчийг урьдчилан сэргийлэх, эрт илрүүлэх үзлэг, оношилгоо, шинжилгээнд хамруулах журам”-ыг баталж, даатгуулагчдыг насны ангиллаар /40, 45, 50, 55, 60, 65 насны даатгуулагч/ оношилгооны 3 багцаас өөрсдөөр нь сонгуулах замаар оношилгоонд хамруулав.

* **“Тэтгэврийн тогтоолт, олголтыг шалгах аян”- ны хүрээнд 1,747 тэтгэвэр авагчтай холбоотой 1,173.8 сая төгрөгийн зөрчил илрүүлэв**

“Тэтгэврийн тогтоолт, олголтыг шалгах аян”-ыг зохион байгуулж, нийт 381.5 мянган тэтгэвэр авагчийн тэтгэврийн тогтоолт, олголтыг шалган баталгаажуулав. Аяны хүрээнд хийсэн шалгалтаар 937 тэтгэвэр авагчид 881.9 сая төгрөгийн тэтгэврийг илүү олгосон, 810 тэтгэвэр авагчид 291.9 сая төгрөгийн тэтгэврийг дутуу олгож, нийт 1,747 тэтгэвэр авагчтай холбоотой 1,173.8 сая төгрөгийн зөрчлийг илрүүлэв. Мөн улсын байцаагчийн актаар тогтоосон 1,210.5 сая төгрөгийн төлбөр зөрчлөөс 483.1 сая төгрөг үлдэгдэлтэй буюу биелэлт 60.1 хувьтай байна.

# **Нийгмийн даатгалын байгууллагын цахим тооцоолуурын хэвийн, найдвартай байдлыг хангах талаар ахиц гаргав**

Төрийн үйлчилгээний цахим машинаар лавлагаа, тодорхойлолтыг олгоход шаардлагатай вэб сервис програм хангамжийг боловсруулан Үндэсний Дата Төвд хүлээлгэн өгч, ашиглалтад оруулснаар улсын хэмжээнд ашиглагдаж байгаа төрийн үйлчилгээний 109 цахим машинаар 596.6 мянган удаагийн хандалт хийж, Нийгмийн даатгалын шимтгэл төлөлтийн талаар 83.4 мянган тодорхойлолт, Тэтгэврийн даатгалын шимтгэлийн нэрийн дансны 5.9 мянган лавлагаа, ажил олгогчийн нийгмийн даатгалын шимтгэл төлөлтийн 0.5 мянган тодорхойлолт, иргэн (даатгуулагч)-д нийгмийн даатгалын сангаас тэтгэвэр авах эрх үүсээгүй тухай 2.1 мянган тодорхойлолтыг хэвлэн авч үйлчлүүлсэн байна.

Нийгмийн даатгалын байгууллагын соёлыг төлөвшүүлэх, чадавхийг бэхжүүлэх, удирдлага, хяналтын тогтолцоог үр ашигтай, оновчтой зохион байгуулах, нийгмийн даатгалын үйлчилгээний чанартай, хүртээмжтэй, шуурхай, нээлттэй, ил тод байдлыг хангах зорилтыг хэрэгжүүлж ажиллаж байна.

1. **ЦААШИД ТАВИХ ЗОРИЛТ, ХЭРЭГЖҮҮЛЭХ АРГА ХЭМЖЭЭ**

Нийгмийн даатгалын Үндэсний зөвлөл 2018 онд Монгол Улсын тогтвортой хөгжлийн үзэл баримтлал, төрөөс хүн амын хөгжил, тэтгэврийн шинэчлэл, малчдын  талаар баримтлах бодлого,  Монгол Улсын Засгийн газрын 2016-2020 оны үйл ажиллагааны хөтөлбөрийн хүрээнд **н**ийгмийн даатгалын эрх зүйн тогтолцоог шинэчлэх, сангуудын бие даасан байдал, удирдлага, засаглалыг сайжруулж, захиран зарцуулалт, санхүүгийн менежментийг ил тод болгох, нийгмийн даатгалын хамрах хүрээг өргөтгөж, малчдыг нийгмийн даатгалд заавал хамруулах тогтолцоонд шилжүүлэх зэрэг зорилтыг хэрэгжүүлж ажиллана.

Энэ хүрээнд дараах арга хэмжээг авч ажиллана. Үүнд:

* Монгол улсын Засгийн газрын үйл ажиллагааны хөтөлбөрт тусгагдсаны дагуу тэтгэвэр, тэтгэмжийг үе шаттай нэмэгдүүлэх, тэтгэврийн зөрүүг ойртуулах, тэтгэврийн зээлийн хүүг бууруулах талаар анхаарах
* Малчдын тэтгэврийн насыг 5 жилээр наашлуулах ажлыг зохион байгуулах
* Малчид, хувиараа аж ахуй эрхлэгчдэд нийгмийн даатгалын шимтгэлээ нэг удаа нөхөн төлөх ажлын бэлтгэлийг хангуулах
* Нийгмийн даатгалын сангийн бие даасан байдлыг хангах, сангийн хөрөнгийн менежментийг сайжруулах ажлыг оновчтой зохион байгуулах
* Нийгмийн даатгалын цахим үйлчилгээнд хяналт тавьж, техник, технологи, программ хангамжийн найдвартай, шуурхай байдалд ахиц гаргах.
* Үйлдвэрлэлийн осол, мэргэжлээс шалтгаалах өвчнөөс урьдчилан сэргийлэх хөтөлбөр хэрэгжүүлж, эрх зүйн орчин, санхүүжилтийн механизмыг оновчтой болгох

Эдгээр зорилт, үйл ажиллагааг хэрэгжүүлсэнээр иргэд даатгуулагчид болон нийгмийн даатгалын сангийн харилцан үр нөлөөтэй тогтолцоо бүрдэнэ.

---oOo---